CELEX: 32019D2135
Language: hu
Date: 2019-11-21 00:00:00
Title: A Tanács (EU) 2019/2135 határozata (2019. november 21.) a higanyról szóló Minamata egyezmény részes felei konferenciájának harmadik ülésén a fogászati amalgám használatának fokozatos megszüntetéséről és az egyezmény A. mellékletének módosításáról szóló határozat tervezett elfogadásával kapcsolatban az Európai Unió nevében képviselendő álláspontról

13.12.2019   
               
               
                  HU
               
               
                  Az Európai Unió Hivatalos Lapja
               
               
                  L 324/1
               
            
         A TANÁCS (EU) 2019/2135 HATÁROZATA
         (2019. november 21.)
         a higanyról szóló Minamata egyezmény részes felei konferenciájának harmadik ülésén a fogászati amalgám használatának fokozatos megszüntetéséről és az egyezmény A. mellékletének módosításáról szóló határozat tervezett elfogadásával kapcsolatban az Európai Unió nevében képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     A higanyról szóló Minamata egyezményt (1) (a továbbiakban: az egyezmény) az Unió az (EU) 2017/939 tanácsi határozattal (2) kötötte meg, és az 2017. augusztus 16-án lépett hatályba.
                  
               
                     (2)
                  
                  
                     Az egyezmény részes feleinek konferenciája által az első ülésén elfogadott, eljárási szabályokról szóló MC-1/1 határozat értelmében a feleknek mindent meg kell tenniük annak érdekében, hogy konszenzussal megállapodásra jussanak valamennyi érdemi kérdésben.
                  
               
                     (3)
                  
                  
                     Az egyezmény részes felei konferenciájának 2019. november 25–29-i harmadik ülésén (COP3) a tervek szerint határozatot (a továbbiakban: javasolt határozat) fogadnak el a fogászati amalgám használatának fokozatos megszüntetéséről és az egyezmény A. mellékletének módosításáról.
                  
               
                     (4)
                  
                  
                     Tekintettel arra, hogy elfogadása esetén a javasolt határozat joghatással fog bírni, mivel az egyezmény részes feleinek intézkedéseket kell hozniuk az egyezmény nemzeti vagy regionális, vagy mindkét szinten történő végrehajtása érdekében, célszerű meghatározni a COP3-on az Unió nevében képviselendő álláspontot.
                  
               
                     (5)
                  
                  
                     A javasolt határozat úgy rendelkezik, hogy 2022-től be kell tiltani a tejfogak kezelésére, valamint a tizenöt év alatti gyermekek és a várandós és szoptató nők fogainak kezelésére szánt fogászati amalgám gyártását, behozatalát és kivitelét. A javasolt határozat továbbá úgy rendelkezik, hogy ezt a tilalmat 2025-től ki kell terjeszteni minden egyéb célra szánt fogászati amalgám gyártására, behozatalára és kivitelére, kivéve akkor, ha nem állnak rendelkezésre higanymentes alternatívák. Az egyezményben foglalt tilalmak végrehajtása érdekében a javasolt határozat rendelkezik az egyezmény A. mellékletének módosításáról.
                  
               
                     (6)
                  
                  
                     A higanyról szóló (EU) 2017/852 európai parlamenti és tanácsi rendelet (3) 10. cikkének (2) bekezdése szerint az Unióban 2018. július 1-jétől tilos fogászati amalgámot használni tejfogak, valamint a 15 év alatti gyermekek és a várandós vagy szoptató nők fogainak kezelésére; az említett rendelet 19. cikke pedig előírja, hogy a Bizottságnak értékelést kell készítenie és 2020. június 30-ig jelentést kell tennie az Európai Parlamentnek és a Tanácsnak a fogászati amalgám használatának az Unióban való fokozatos, hosszú távon és lehetőleg 2030-ig történő megszüntetésének kivitelezhetőségéről.
                  
               
                     (7)
                  
                  
                     Az (EU) 2017/852 rendelet 10. cikkének (1), (4), illetve (6) bekezdése előírja továbbá, hogy az Unióban csak előre adagolt, kapszulázott fogászati amalgám legyen használható, továbbá hogy minden olyan fogászati létesítménynek, amelyben fogászati amalgámot használnak fel vagy ahol fogászati amalgámtömést vagy ilyet tartalmazó fogakat távolítanak el, amalgám-szeparátorral kelljen rendelkeznie, valamint hogy a fogászati szakembereknek biztosítaniuk kelljen az amalgámhulladékuk – beleértve az amalgám-maradványokat és -részecskéket, valamint a fogászati amalgámmal szennyezett fogtöméseket és fogakat, vagy azok darabjait – engedélyezett hulladékgazdálkodási intézmény vagy vállalkozás általi kezelését és összegyűjtését.
                  
               
                     (8)
                  
                  
                     Az Unió csak a COP3 által hozott olyan határozat elfogadását támogathatja, amely összhangban áll az uniós vívmányokkal. Ezzel összhangban az Unió kizárólag abban az esetben támogathatja a javasolt határozatot, amennyiben annak rendelkezései a fogászati amalgámnak a tejfogak kezelésére, valamint a 15 év alatti gyermekek és a várandós vagy szoptató nők fogainak kezelésére történő használata fokozatos megszüntetésére vonatkoznak,
                  
               ELFOGADTA EZT A HATÁROZATOT:
         
            1. Cikk
            A higanyról szóló Minamata egyezmény részes felei konferenciájának harmadik ülésén (COP3) az Unió nevében képviselendő álláspont az, hogy támogatni kell a fogászati amalgám használatának fokozatos megszüntetéséről szóló, az uniós vívmányokkal összhangban álló határozat elfogadását.
         
         
            2. Cikk
            Az Unió képviselői a COP 3 fejleményei fényében a Tanács keretében való további határozathozatal nélkül, a tagállamokkal a helyszíni koordinációs megbeszélések keretében folytatott konzultáció alapján, az uniós vívmányokkal összhangban álló módon pontosíthatják az 1. cikkben említett álláspontot.
         
         
            3. Cikk
            Ez a határozat az elfogadásának napján lép hatályba.
         
         
            Kelt Brüsszelben, 2019. november 21-én.
            
               
                  a Tanács részéről
               
               
                  az elnök
               
               H. KOSONEN
            
         
         
            (1)  HL L 142., 2017.6.2., 6. o.
         
         
            (2)  A Tanács (EU) 2017/939 határozata (2017. május 11.) a higanyról szóló Minamata Egyezménynek az Európai Unió nevében történő megkötéséről (HL L 142., 2017.6.2., 4. o.).
         
            (3)  Az Európai Parlament és a Tanács (EU) 2017/852 rendelete (2017. május 17.) a higanyról és az 1102/2008/EK rendelet hatályon kívül helyezéséről (HL L 137., 2017.5.24., 1. o.).